[{"text_idx": "#000000", "text": "Pobol y Cwm ac 'Aussie Rules'"}, {"text_idx": "#000001", "text": "Sut y daeth un o drigolion Cwmderi i fod yn gyfrifol am dylino cefnau rhai o chwaraewyr 'Aussie Rules' gorau Awstralia? Cyn symud i ben draw'r byd mi fuodd Roz Richards o Gwm Rhymni hefyd yn rhoi cyngor ffitrwydd i wylwyr 'Wedi 3' a 'Prynhawn Da' ar S4C."}, {"text_idx": "#000003", "text": "Mae gweithio gyda thi\u0302m 'Aussie Rules' blaenllaw yn newid mawr o actio yn Pobol y Cwm..."}, {"text_idx": "#000004", "text": "Ydy. Nes i ddechre busnes ffitrwydd personol tra'n gweithio fel actores. Rwy'n arbenigo mewn tylino chwaraeon (sport massage) ac rwy'n ddiolchgar iawn am y cyfleoedd ges i gan glybiau rygbi'r Dreigiau, Gleision Caerdydd a thi\u0302m saith bob ochr Cymru."}, {"text_idx": "#000005", "text": "Pam wnes di benderfynu mai gweithio yn y byd chwaraeon yn Awstralia fyddai orau i ti?"}, {"text_idx": "#000006", "text": "Es i deithio am gyfnod i dde-ddwyrain Asia, ac wedi i mi ddod 'no\u0302l roeddwn yn teimlo'n wahanol, fel fy mod eisiau sialens newydd."}, {"text_idx": "#000007", "text": "'Nes i ddewis Awstralia oherwydd y tywydd, ac am bod cymaint o chwaraeon gwahanol yno. Y prif reswm oedd i gael canolbwyntio ar fy ngyrfa athletau. 'Nes i edrych ar Google Maps i weld pa ddinas, Melbourne neu Sydney, oedd gyda'r nifer fwyaf o draciau rhedeg - a Melbourne enillodd!"}, {"text_idx": "#000008", "text": "Hefyd, mi roedd gen i ddiddordeb mewn gweithio i'r Melbourne Rebels, y ti\u0302m Rygbi'r Undeb proffesiynol."}, {"text_idx": "#000010", "text": "Oedd hi'n anodd dod i ddeall 'Aussie Rules'?"}, {"text_idx": "#000011", "text": "Y job gyntaf i mi yn Melbourne o'dd gyda St. Kilda, a do'dd dim syniad 'da fi am AFL. Doedd gen i ddim syniad pa mor FAWR o'dd y ge\u0302m yn Melbourne."}, {"text_idx": "#000012", "text": "Roedd y profiadau gyda St. Kilda yn wych, i fod yn rhan o glwb proffesiynol yn Awstralia a chydweithio gyda'r ti\u0302m meddygol."}, {"text_idx": "#000013", "text": "'Nes i ddysgu cymaint o sgiliau newydd yn fy nhymor cyntaf gyda'r clwb gan weithio yn agos gyda'r physiotherapists - ma' safon meddygaeth chwaraeon yma yn arbennig."}, {"text_idx": "#000014", "text": "Roeddet ti'n rhan o'r ti\u0302m fu'n paratoi'r Melbourne Rebels ar gyfer herio'r Llewod yn 2013. Mae'n siw\u0302r bod hwnna yn brofiad rhyfedd?"}, {"text_idx": "#000016", "text": "Roedd e'n braf i'w gweld nhw, gan fy mod i wedi gweithio gyda nhw yn fy nghyfnod 'da'r Gleision. Ro'dd gen i deimladau cymysg yn ystod y ge\u0302m, ond rwy'n broffesiynol iawn felly'r Rebels oedd fy ffocws. Ond mi roedd hi'n deimlad bach yn rhyfedd i fod ar 'yr ochr arall'."}, {"text_idx": "#000017", "text": "Tra ro'n i gyda'r Rebels daeth Cymro arall, Gareth Delve i chwarae yma. Odd e mor braf i weithio gyda Delvey! Y tro cyntaf nes i gwrdd ag e, roedd e'n teimlo fel ein bod wedi nabod ein gilydd ers ache. Roedd e'n braf clywed Cymro o gwmpas y lle, rhywun i 'neud yn siw\u0302r mod i'n cadw fy acen!"}, {"text_idx": "#000019", "text": "Beth ydi'r gwahaniaethau mwyaf rhwng paratoi ti\u0302m rygbi'r Undeb a thi\u0302m Aussie Rules?"}, {"text_idx": "#000020", "text": "Mae 'na gymaint o wahaniaeth, gan fod lot mwy o baratoi ar gyfer gemau'r AFL. I ddechre, mae'r gemau yn para'n hirach 'na gemau rygbi. Mae cymaint o aelodau staff tu o\u0302l i'r llenni gyda timau AFL a rwy' wedi sylwi bod mwy o drefn i'w gymharu a\u0302 rygbi."}, {"text_idx": "#000021", "text": "Mae'r adrenalin cyn y gemau yn weddol debyg yn y ddwy gamp, ond yn bendant mae 'na gymaint mwy o ragymadrodd yn digwydd cyn gemau AFL achos bos shwd gyment o arian o fewn y ge\u0302m."}, {"text_idx": "#000022", "text": "Mae cefnogwyr timau AFL yn llenwi stadiwm gyda dros 90 mil o bobol yn y dorf ar gyfer nifer fawr o'r gemau, mwy 'na sy'n llenwi Stadiwm y Mileniwm. Mae'n wallgo'!"}, {"text_idx": "#000023", "text": "Disgrifiad o\u2019r llun, Stadiwm eiconig yr MCG sy'n gallu dal 100,024 o bobl."}, {"text_idx": "#000024", "text": "Mi fydda i'n cyfarfod efo'r ti\u0302m meddygol i drafod pa chwaraewyr sydd angen sylw oherwydd anafiadau neu niggles y bore hwnnw. Ar o\u0302l y cyfarfod, mae'r ffisiotherapydd yn rhoi gwybod i mi pa driniaeth sydd ei hangen ar bob chwaraewr, ac mae'n rhaid i fi drefnu amserlen i 45 o chwaraewyr! Mae gen i di\u0302m o masseurs dwi'n eu rheoli a dau cade\u0301t dwi'n eu hyfforddi o'r Brifysgol leol."}, {"text_idx": "#000025", "text": "Rwy'n rhannu unrhyw wybodaeth berthnasol neu rhywbeth dwi'n ei ddarganfod yn ystod y trinaiethau gyda'r ti\u0302m er mwyn gwneud yn siw\u0302r fod y bois yn iach ar gyfer y penwythnos."}, {"text_idx": "#000027", "text": "Am nawr rwyf yn hynod o hapus ble ydw i. Dwi erioed 'di bod yn rhan o di\u0302m mor anhygoel a\u0302'r Western Bulldogs, mae e fel un teulu mawr yma."}, {"text_idx": "#000029", "text": "I feddwl fy mod i wedi teithio i Awstralia gyda bag 20kg a dim syniad o beth oedd yn fy nisgwyl! Rwy'n ddiolchgar iawn am yr holl brofiadau a'r cyfleusterau sydd yma. Felly pwy a w\u0302yr... rwy'n byw bywyd gyda gwe\u0302n ar fy ngwyneb ac yn joio pob munud."}, {"text_idx": "#000030", "text": "Disgrifiad o\u2019r llun, Y Western Bulldogs, a orffenodd yn y chweched safle eleni (allan o 18 ti\u0302m)"}, {"text_idx": "#000031", "text": "Prif StraeonDiffoddwyr ta\u0302n Gogledd Cymru yn bygwth streicCyhoeddwyd16 awr yn o\u0302lCyngor yn 'peryglu pobl ddall' gyda newidiadau ffyrddCyhoeddwyd1 diwrnod yn o\u0302l'Balch fod gan fy mab opsiwn i ddod o hyd i'w dad'Cyhoeddwyd22 awr yn o\u0302l"}, {"text_idx": "#000033", "text": "Cyngor yn 'peryglu pobl ddall' gyda newidiadau ffyrdd"}, {"text_idx": "#000037", "text": "Gareth Hughes: O wleidyddiaeth i arlunio"}, {"text_idx": "#000043", "text": "Hanner canrif o werthu cig yn Llanrug"}]